als_Latn dik_Latn sag_Latn
10/03/2015
Një fushatë rekrutimi filloi atë që zyrtarët maqedonas e quajnë "rinim të ushtrisë".
Nga Miki Trajkovski për Southeast European Times në Shkup -- 10/03/15
Maqedonia premton të ketë një ushtri plotësisht të modernizuar në vitin 2015.
Transformimi i Ushtrisë Maqedonase (ARM), i cili filloi në vitin 2012, do të përfundojë këtë vit, tha së fundi në Shkup gjeneral-lejtnant Goranco Koteski, shef i Shtabit të Përgjithshëm.
Prioritetet përfshijnë përshtatjen ndaj sfidave dhe kërkesave të sigurisë së NATO-s, angazhimin e ushtrisë në misione paqeruajtëse, përmirësimin e nivelit të trajnimit për personelin ushtarak dhe implementimin e nismës së strehimit të ushtarëve "ARM është shtëpia ime e vërtetë".
Gjatë një informimi të datës 11 shkurt për presidentin rreth gatishmërisë ushtarake, Koteski tha se një pjesë kyçe e planit të modernizimit është ndërtimi i një force rezerviste.
Për këtë, në shkurt u bë thirrje për rekrutë të mundshëm. Rreth 1000 qytetarë iu përgjigjën kërkesës për t'u bashkuar me ushtrinë, sipas ministrisë së mbrojtjes.
Ushtarët aspirues përfshinin pjesëtarë të disa komuniteteve etnike, si edhe gra.
Nga ky numër u zgjodhën vetëm 250 aplikantë, të cilët tani përballen me një proces të rreptë përzgjedhjeje.
"Tani po kryhen tre fazat e kontrollit: testi psikologjik, testi me shkrim dhe gjendja fizike. Kandidatët që i kalojnë këto teste do t'u nënshtrohen kontrolleve mjekësore, të ndjekura nga një test noti dhe një kurs selektiv 24 ditor", tha ministri i mbrojtjes Zoran Jolevski në 19 shkurt gjatë një vizite në bazën e Ilindenit pranë Shkupit.
Kandidatët më pas do të punësohen zyrtarisht pranë ARM dhe do të nisin një program gjashtëmujor trajnimi të specializuar.
Këto trupa të reja, të gjithë nën 25 vjeç, janë pjesë e rinimit të ushtrisë përballë sfidave të reja të sigurisë për rajonin dhe botën, thanë zyrtarët. Trajnimi do të përshtatet gjithashtu për të plotësuar kërkesat e NATO-s, tha Sekretari i Shtetit i Ministrisë së Mbrojtjes Saso Stefanoski.
"Evropa Juglindore është gjeografikisht e afërt me dy rajone, Ukrainën dhe Sirinë ose Irakun. Sot të pranishme janë kërcënimet josimetrike, kërcënimet e terrorizmit dhe ekstremizmit", tha Stefanoski për SETimes. "Prandaj, procesi i përgatitjes dhe trajnimit duhet të përfshijë këto ndryshime në realitetet e reja të sigurisë globale".
Modernizimi i ushtrisë është një proces i kushtueshëm, por i nevojshëm, duke parë aspiratat e vendit për në NATO, tha Stefanoski.
"Angazhimi ynë strategjik si vend është të jemi pjesë e aleancës së NATO-s", shtoi ai. "Ne e meritojmë këtë dhe jemi plotësisht të përgatitur për ta ndërmarrë këtë hap të rëndësishëm".
Dhe, sipas Jordan Tasev, analist ushtarak pranë Këshillit Euro-Atlantik të Maqedonisë, ARM është e gatshme për këtë detyrë.
"Duke marrë në konsideratë përvojën që fitoi Maqedonia gjatë viteve të kaluara në Afganistan, Irak, Liban dhe Bosnjë e Hercegovina, në lidhje me trajnimin, ushtria nuk do të ketë probleme në rritjen e standardeve", tha ai.
"Duke qenë se ushtarët tanë kanë përvojë nga Afganistani dhe Iraku, nëse vjen radha për ta përdorur atë, ndoshta do të jetë në një operacion kundër Shtetit Islamik [ISIS]", tha Tasev.
Kërcënimi i terrorizmit e bën gjithashtu të rëndësishëm bashkëpunimin me ushtritë e tjera në rajon, tha Mitre Arsovski, shefi i parë i shtabit pas pavarësisë. "Këta njerëz shkojnë në Irak, Siri dhe Afganistan dhe do të kthehen prej andej të trajnuar", tha ai SETimes.
"Maqedonia ka një pozicion qendror në Ballkan dhe prej këtu mund të shkohet kudo. Prandaj, duhet të forcohet mbrojtja dhe siguria jonë, dhe duhet të përgatitemi për t'u përgjigjur menjëherë", shtoi Arsovski.
Cila është nevoja më e madhe e ushtrisë së Maqedonisë? Ndani mendimet tuaja në seksionin e komenteve.
unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn